मिगी पता ऐ जे इनैं पैसें कन्ने टल्ले नेईं बनने। पर, के करदी। ञ्याने मते दिनें थमां खैह्ड़े पेदे हे। में टाल-मटोल करी ओड़दी ही, जे पैसे नेईं हैन। सेआई दे पैसे थ्होंदे न, तां लेई देङ। अज्ज ञ्यानैं दे सामने गै दौं जनानियां बीह् रपे देई गेइयां, तां ञ्याने सगर लग्गी पे हे। मेरे मना च आया जे चलो इनें गी टल्ले लेई गै देओ। इंदे आस्तै गै ते कमाऽ करनी आं। हून पैसे हत्थै च आए दे न कुतै होर खर्चई गे, तां ञ्यानें दे मने दियां मनै च गै रेही जानियां न। अग्गैं ब’रै दिना दा ध्याड़ा आवा करदा ऐ। सारें जागत-कुड़ियां नमें बल्ले लाङन तां इंदे मना च के होग? काकू ते अग्गें गै साह् नेईं हा लै करदा। में आखी रेही ही जे घर गै रौह्। पर, नेईं गै आखै लग्गा ते आखन लगा जे तूं मेरा कुरता नेईं आनना। में किन्ने बारी आक्खेआ हा जे लेई औङ। पर, फी बी उठी गै आया।